עו"ד יצחק בם (צילום: ויקטור אולחובסקי)

"הם אנטישמיים אמיתיים", אומר ק', צעיר בוגר ישיבה שהתגורר בעבר ברובע היהודי וצפה בתופעת היריקות. "צריך לגרש אותם מישראל, הם מטמאים את ארץ הקודש"

כאמור, במקרה של י', המשטרה החליטה כן להגיש כתב אישום. עם זאת, באמצעות עורך דינו, יצחק בם, הצליח י' להביא עד הגנה שטען כי ראה את הכמרים דוחפים אותו, ודווקא הם אלו שנהגו באלימות, זאת על אף שהעיד כי היה מרוחק כ-20 מטרים מרוחק מהאירוע. "הלכתי לישיבה שלמדתי בה", מספר י' ל"וואלה" חדשות. "לא ירקתי על אף אחד. באותו הזמן עברה תהלוכה של 100 נוצרים ומסלול ההליכה שלהם חסם את המעבר, אז החלטתי לעבור ביניהם. כשהתחלתי לעבור ביניהם, הרגשתי שדוחפים אותי. עצרתי, היה חיכוך והיו צעקות, אמרו לי 'לך מפה ו'לך תזדיין'. הבנתי שלא יתפתח משהו טוב מהסיטואציה הזו ורצתי משם". בהמשך, למקום הגיע שוטר שעצר את י', מה שהוביל באופן חריג להגשת כתב אישום כנגדו, תוך שהוא גם מורחק מהרובע הארמני. "אמרתי לשוטר שהם תקפו אותי ולא עשיתי כלום", ממשיך י', "לא ממש הבנתי מה הם רוצים בסיטואציה הזו. לצערי לא חקרו את הכמרים על תקיפה, אלא רק אותי על יריקה".



"הם אנטישמיים אמיתיים", אומר ק', צעיר בוגר ישיבה שהתגורר בעבר ברובע היהודי וצפה בתופעת היריקות. "צריך לגרש אותם מישראל, הם מטמאים את ארץ הקודש, אין להם מה לעשות כאן, ישו זו המצאה מגעילה, בגלל זה אין זה פלא שיורקים עליהם או בסמוך אליהם, כדי להסיר את הטומאה". גורמים מודיעיניים ברשויות אכיפת החוק מעריכים כי דבריו של הצעיר, כמו גם התגברות תופעת היריקות המשפילות על הכמרים, הם פועל יוצא של הקצנה דתית שעוברים נערי ישיבות מסוימות, שאינם ששים לקבל את השונה, ובעיקר את הסממנים הנוצריים. "זו תופעה לא מנומסת, שפוגעת מאוד בנצרות", מודה האב נורייל. "הם יודעים שאנחנו נוצרים ואנשי דת, ובגלל שאנחנו שונים אז הם יורקים".



אחד התיקים שהסעירו במיוחד את הרחוב הנוצרי היה זה שהסתיים בין כותלי בית משפט השלום בירושלים בשלהי 2011. באותה העת, החליט השופט דב פולוק לזכות כומר המשתייך לפלג היווני בעיר העתיקה מאישום של תקיפה של צעיר דתי, שירק בפניו. הצעיר, בחור ישיבה חרדי, העיד במשטרה: "הייתי רחוק ממנו, ירקתי על הרצפה, יש לי בעיה רפואית של הצטברות ליחה, אז אני יורק". במקרה זה, באופן אבסורדי, החליטה המשטרה להגיש כתב אישום דווקא נגד הכומר בגין תקיפה, ולא נגד היורק, דבר שהביא להתרעמות קשה בקרב הכמרים.



הזיכוי שקבע פולוק ניתן כחלק מן ההגנה מן הצדק, כשהשופט קובע: "אין לסבול שאיש דת נוצרי יבוזה בשל דתו, בדיוק כפי בלתי נסבל שיהודי יבוזה מהיותו יהודי. לעם יהודי היסטוריה ארוכה של אנטישמיות נוצרית שהביאה סבל רב ליהדות וליהודים. הדברים ידועים ואין צורך לפרטם". מבחינת קהילת הכמורה בעיר העתיקה, היו דברים אלה קרן אור קטנה שיכולה לגרום למשטרה לפקח יותר על הנעשה. כבר אז מתח פולוק ביקורת קשה על המשטרה, כשהוא כותב: "רשויות האכיפה אינן מצליחות לעקור את התופעה. היורקים לא רק עוברים על החוק, לא רק פוגעים בקורבנותיהם - אלא פוגעים בכולנו, בתדמיתנו, בתיירות ובערכינו".